Мотивационно писмо за Дистриктен Интеракт Представител-Елект

 Интеракт е нещо изключително специално за мен! Членството в Интеракт помогна изключително много на моето развитие.Честно да ви кажа, ако не беше Интеракт, не мога да си представя какъв бих бил сега, но определено нямаше да имам уменията, самоувереността и опита придобити от организацията на сбирките и инициативите, знанията получени на RYLA семинар и Дистриктни събития и още нещо изключително важно и стойностно за мен : приятелствата с много мои връстници от цялата страна.

 Членувам в Интеракт откакто е чартиран Интеракт клуб Свиленград . В началото дори не си представях, че Интеракт е толкова развит в национален мащаб, а едва след като посетих първото си Дистриктно събитие – Конференцията във Варна 2013г., малко след като бях избран за президент на своя клуб, усетих, че това, което всъщност е Интеракт надхвърля и най-смелите ми очаквания - хора събрани от всички краища на България, обединени около това, да помагат на обществото и да си помагат взаимно . Да ви призная за пръв път от както членувам в младежки организации, клубове и програми усетих, че съм на точното място!

 Тази Конференция ме вдъхнови до такава степен, че нямах търпение да разкажа на членовете на моя клуб, какво е било там . Бях изключително мотивиран да приложа и използвам всичко, което научих на Конференцията, за да положа основите и на моя клуб, исках да запаля искрата на Интеракт и в моя град, желаех моите съученици и приятели да усетят това, което усетих в онзи юнски уикенд във Варна .

 Смело мога да заявя, че аз запалих тази искра и в момента в моя клуб членуват близо 40 интерактори, за по-малко от година и половина сме осъществили успешни 13 проекта и инициативи, това е невероятно постижение за мен и интеракторите от Интеракт клуб Свиленград . Когато на Конференцията в Бургас – 2014г. нашият клуб получи сертификат от Президента на Ротари Интернешънъл, аз се почувствах наистина горд от свършената работа на клуба ми и до момента това е нещото, с което се гордея най-много в моя живот .

 Кандидатирам се за позицията Дистриктен Интеракт Представител, защото знам, че мога да допринеса за развитието на Интеракт на Дистриктно ниво . След една година начело на клуба си и в момента заемайки позицията Асистент Дистриктен Интеракт Представител за Зона 5, съм готов да поема и изпълня отговорностите свързани с позиция на Дистриктен Интеракт Представител .

Като Дистриктен Интеракт Представител ще работя главно в 5 насоки :

* Подобряване връзката Ротари-Интеракт
* Ползотворни и чести Дистриктни събития
* Поне по 1 зонална среща на всяка от Зоните в Дистрикта за ротарианската година
* Дистриктни и Зонални инициативи
* Подобряване на обществено мнение за програмата Интеракт

 Няма по-важно нещо от отношенията между ротарианците и интеракторите, в някои клубове тези отношения обаче далеч не са чудесни, за това вина нямат нито само интеракторите, нито само ротарианците. Смятам, че с известна подкрепа от страна на Комитета за Новите поколения ще успеем да намерим общ език между интеракторите и ротарианците, да изгладим и подобрим отношенията между съответния Спонсориращ Ротари клуб и техния Интеракт клуб, което следователно ще доведе до изпращане на придружители-ротарианци, което ще позволи съществуването на Дистриктните събития.Така казано звучи изключително просто, но мисля, че няма да бъде никак лесно. Поставям си за цел през ротарианската 2015/2016 година, ако бъда избран за Дистриктен Интеракт Представител, да посетя всеки един от Интеракт клубовете в Дистрикта и да направя всичко по силите си, за да подобря връзката между Ротари и Интеракт .

 Знам, че всички интерактори пряко се интересуват от Дистриктните събития, като за нас това е източник на мотивация и начин да натрупаме нови знания, опит и контакти с интерактори от други клубове . Затова провеждането на такива Дистриктни събития ще бъде приоритет за мен, независимо под каква форма ще бъдат те! Заедно с Дистриктната Интеракт Комисия ще организираме ползотворни събития, на които ще се обсъждат Дистриктни и Зонални инициативи, ще бъдат изнасяни лекции от страна на интерактори и ротарианци, както и на външни лектори. Целта на тези Дистриктни събития ще е да бъдат с висок процент посещаемост не само от интерактори, но и от ротарианци.

 Зоналните срещи също са доста важни според мен, няма по-хубаво от това, клубовете в зоната да се съберат и да си направят нещо като мини Дистриктно събитие естествено под егидата на спонсориращите ги Ротари клубове и с присъствие на Дистриктния Интеракт Представител или членове на Дистриктната Интеракт Комисия .

Трябва да се правят Дистриктни и Зонални инициативи често и в голям мащаб . Ясно е, че никой Интеракт клуб не разполага с кой знае колко големи финансови ресурси, но когато за една инициатива се обединят няколко клуба, нещата ще изглеждат по съвсем друг начин, а и ползата и отзвукът също ще са доста по-големи .

 Последната по ред, но не и по-важност насока, в която ще работя ако бъда избран като Дистриктен Интеракт Представител е тази - за по-доброто обществено мнение за нашата програма – Интеракт, а също така и за организацията Ротари като цяло . Предполагам, че почти всички сме чували мненията : “Ротари е масонска организация”; “Ротари управлява обществото” и прочие. Тези мнения се лепват и за нас от същите хора. Моята цел ще е, ако не да изкореним, то поне да попроменим към по-добро общественото мнение за нас.

 Гласувайки ми доверие ви обещавам, че няма да ви подведа и ще направя всичко възможно, за да изпълня поставените цели. Считам, че ако получа вашата подкрепа, както и тази на ротарианците, следващата ротарианска година ще бъде много успешна за всички нас и в никакъв случай няма да бъдете разочаровани от това, което ще сме направили.

Христо Коларов